14.		Podanie II (§ 19 ZoSK)
Mária Lokajová
Nová ul. č. 150/15, 022 01 Čadca
Regionálny úrad verejného zdravotníctva
Palárikova ul. č. 1156
022 01 Čadca
Čadca 13. 7. 2023
Vec:	Späťvzatie návrhu zo dňa 22. 6. 2023 a žiadosť o vrátenie správneho poplatku
Návrhom zo dňa 22. 6. 2023 som požiadala Váš úrad o vydanie rozhodnutia vo veci uvedenia priestorov – „Obchod s textilom“, ktoré sa nachádzajú na Ul. M. R. Štefánika č. 20/30 v Čadci, na realizáciu podnikateľskej činnosti.
Keďže som nedostala na jej začatie od banky úver, nemôžem ju vykonávať. Z toho dôvodu beriem svoj návrh na vydanie rozhodnutia na uvedenie priestorov do prevádzky späť.
K návrhu zo dňa 22. 6. 2023 som pripojila aj kolkovú známku v hodnote 50 € – správny poplatok za vydanie rozhodnutia. Žiadam Vás, aby ste mi tento podľa ust. § 10 zákona č. 145/1995 Z. z. o správnych poplatkoch v znení neskorších predpisov vrátili na bankový účet č. ........................................
Mária Lokajová
Poznámka
Účastník konania má možnosť vziať svoj návrh na vydanie rozhodnutia (posudku a iné) späť. Správny orgán v takom prípade konanie vo veci zastaví. Pokiaľ účastník konania zaplatil správny poplatok, tento mu v súlade s ust. § 10 zákona o správnych poplatkoch vráti, a to v rozsahu podľa toho, či sa konanie neuskutočnilo z dôvodov na strane správneho orgánu alebo na strane účastníka konania. Ak vzal účastník konania svoj návrh na vydanie rozhodnutia späť, správny orgán konanie zastaví neformálnym spôsobom, ktoré sa vyznačuje len v spise. Dochádza k nemu v prípade podľa ust. § 30 ods. 1 písm. b) zákona o správnom konaní (účastník konania vzal svoj návrh späť) a podľa ust. § 30 ods. 1 písm. c) zákona o správnom konaní (účastník konania zomrel).
Ak by sa konanie týkalo niekoľkých účastníkov konania a nie iba jedného, ako je to v tomto prípade, museli by súhlasiť so späťvzatím návrhu aj ostatní účastníci konania.